**בראשית כ-כה**

**דף למנחה / רוני אלדד**

אחרי המסע הגדול של שרה ואברהם ובתום פרק ההסתגלות הראשון שלהם בכנען, אנחנו עומדים בפתחו של סיפורם כמשפחה, כהורים וכראשיתה של שושלת. בחמשת הפרקים שלפנינו נגלות לעינינו תנועות הנפש ומתבהרים חומרי הגלם היסודיים ביותר המרכיבים מעצמם משפחה. כל משפחה.

בדף לימוד זה נבקש לעקוב אחר חלק מתוך הסיפורים הרבים שמכילים פרקים כ-כה בבראשית ולמתוח חוט דק ביניהם. נלווה במבט מקרוב את פרק היות שרה לאם, מלידת יצחק ועד מותה, ונרקום בקווים כלליים מתווה של יחסים בין הורים וילדיהם: הנס, הדאגה, הדין והאהבה - אז כהיום, בבחינת מעשה אבות ואימהות סימן לבנים (ובנות).

אף שישנם סיפורים מופלאים וחשובים ברצף הפרקים, כמו שבועת עבד אברהם, בחירת רבקה ומפגשה עם יצחק, ועוד - לא נוכל לעסוק בהם כאן, מקוצר היריעה. יחד עם זאת מומלץ להזכיר אותם, ואם רוצים – גם להתעכב עליהם כנטיית לבם של המנחים. כל סיפור מהסיפורים שהובאו כאן הוא שלם ומלא בפני עצמו וכבר הוקדשו, ועוד יוקדשו לכל אחד מהם דיונים נפלאים ונפרדים; אך כאן אנחנו מבקשים להצביע על נקודות החיבור ביניהם המשרטטות יחד תמונה עשירה ומורכבת.

והערה אחרונה לפני שמתחילים: דיון בנושא המשפחה מחייב את המנחה לגלות עדינות ורגישות יתר. כדאי מאוד להתאים את החשיפה האישית והפתיחות המתבקשת מהדיונים למידת ההיכרות המוקדמת בין הלומדים והאינטימיות השוררת בקבוצה. ולהיות ערים לכל אי נוחות או קושי שעשויים להתעורר בקבוצה במהלך השיחה.

1. **"כל השומע יצחק לי": על הנס שבהורות**
* הטקסט של הרב קרליבך שנכתב בהקשר אחר, נוגע בעקיפין במהות הצחוק, ובהבדל בינו לבין השמחה. הצחוק יכול להיות תגובה ספונטנית להצלה, לגאולה. השמחה היא תגובה להתרחשויות פשוטות בהרבה. אם נחיל אמירה זו על מופעי הצחוק הרבים של אברהם ושרה מרגע התבשרותם על לידת יצחק, ועד הבחירה המפתיעה לקרוא לו בשם זה (אולי כדאי לעצור לרגע ולשאול, מדוע דווקא שם זה? מדוע לקבע את הצחוק כיסוד הדומיננטי בחייו של יצחק? ומדוע הוא נקרא בלשון עתיד ובגוף נסתר?) – נתהה האם הצחוק שצחקו הוריו של יצחק, כל אחד בנפרד ושניהם ביחד, היה בו משהו מהבחינה הזאת של ההכרה בנס, כפי שמתאר הרב קרליבך. נשאל את הלומדים אם הם מכירים צחוק כזה הנובע ממקומות אחרים?
* בשיר של רחל חלפי היא בוחרת לתאר את השינוי הדרמטי שחל בחייה וששינה את הרגליה הקודמים ("קודם לך לא הייתי מחמיצה"..) – דרך גרמי השמים המבליגים על הירידה במעמדם. תיאור הנס בכל עוצמתו, הנחווה ללא הפרדה בין מציאות ודמיון, מזכיר במשהו צורת חשיבה של ילד שאינו מפריד, שנוטה להגזמה, שמאניש דומם ושמוציא דברים מהקשרם. השיר עשוי לעורר בקרב חלק מהלומדים התנגדות ומעניין יהיה להתעכב דווקא על המופעים השונים, על מגוון הדרכים שבהן נחווית ההורות, מנקודת המבט כילדים ואף כהורים.

בעדינות ובזהירות אפשר לשאול על מידת ההזדהות עם הכותבת, ועם פסוקי התנ"ך המעוררים את הצחוק וחוסר האמונה: **"מִי מִלֵּל לְאַבְרָהָם הֵינִיקָה בָנִים שָׂרָה כִּי יָלַדְתִּי בֵן לִזְקֻנָיו...**" – נשאל את הלומדים מהם תחושותיהם כלפי ביטויי הכרת הנס של הורים כלפי ילדיהם. (סיפור הורותם של אברהם ושרה כצוהר לסיפורי הורות ומשפחה שהם מכירים).

**ב. "וְלֹא חָשַׂכְתָּ אֶת בִּנְךָ" (בראשית כב, טז): על עקדות וגירוש**

גוסטב דורה, גירוש ישמעאל ואמו (1853)

**פאול גוסטב דורה (1832–1883)**, צייר ותחריטאי צרפתי שהתפרסם בציורי התנ"ך המתאפיינים בסגנון דרמטי וגרוטסקי. סגנונו השפיע על ציירים שבאו אחריו כדוגמת ואן גוך. דורה נולד בשטרסבורג ב-1832. הוא פרסם את ציורו הראשון בגיל 15. בשנת 1865 הוציא לאור את **תנ"ך דורה** שזיכה אותו בהצלחה ופרסום (ויקיפדיה).

* סיפור גירוש ישמעאל והגר הוא סיפור עשיר ומלא, הטומן בחובו סוגיות קשות של נאמנות, אהבה, העדפה בתוך המשפחה, הכלת האחר ועוד. לפי שיקול המנחה אפשר להתעכב על סוגיות נוספות או להיצמד להנחיה כאן, המתמקדת באברהם ובמורכבות הנפשית שהסיטואציה כופה עליו. בתחריט של דורה נראה אברהם כעומד בין רצונו לשמוע לשרה (כפי שגם צוּוה, בראשית כא, יב) ובין הקושי הרגשי שלו לגרש את בנו. נראה לכאורה שהעמידה שלו כאן מורכבת בהרבה מזו של עקדת יצחק. אפשר להשתמש בתיאור הדרמטי של דורה כפתח לעיסוק בדמותו של אברהם בסיפור העקדה.
* הדגש של רש"י שאברהם הלך לעקוד את בנו "ברצון ובשמחה", מחריף את תחושת האבסורד והזעזוע שחווה הקורא מול סיפור העקדה. גם אם התובנה מהסיפור היא של השתאות אל-מול מסירות הנפש והדבקות של אברהם, וגם אם היא של רתיעה והתנגדות – סיפור העקדה מעורר בקורא קושי עצום. נשאל את הלומדים, מדוע בחר רש"י להקצין עוד יותר את הסיטואציה הקשה; ומה דעתם על כך. אפשר גם לשאול ובמה תיאור זה משנה את יחסם לאברהם בעקדה; האם תיאור הפוך של המצב הנפשי (למשל של אברהם ההולך בלב כבד) היה משנה את יחסם אליו.
* השיח יכול להתפתח לשאלת הקשר בין הורה לילדו וכאן אפשר לקרוא את שירה העדין של חדווה הרכבי, שהוא מעין תמונת תשליל של רש"י לסיפור העקדה. אם העקדה מתוארת בלקוניות ומבחן האמונה בה חשוב ממבחן האהבה, הרי שבשיר המרכז הוא הבן, המכונה "הנדיר הזה" – כינוי המאיר באור אחר את הפסוקים "את בנך את יחידך אשר אהבת".
* אפשר להתקדם מכאן לדיון ב"עקדות הקטנות" הקיימות תדיר ביחסי הורים וילדים. זוהי כמובן שאלה טעונה מאוד שיכולה לגעת בסוגיות של שליחת בנים לצבא, למערכת החינוך, ברית מילה, ועוד. חשוב לנתב את הדיון ברגישות ולפעול מתוך שיקול דעת והיכרות עם הקבוצה.

**ג. 'וְאַחֲרֵי כֵן קָבַר אַבְרָהָם אֶת שָׂרָה אִשְׁתּוֹ אֶל מְעָרַת שְׂדֵה הַמַּכְפֵּלָה'** (בראשית כג, יט) - **מות שרה: על פרידה והפרדה בין הורים לילדים**

התלמוד נדרש למתוח קו המגדיר מיהו קטן לצורך שאלת גיל חיוב במצווה. המבחן שמציע ר' שמעון הוא בין מי שחוזר וקורא 'אמא אמא', מתוך ידיעה שהיא תופיע, לבין מי שקורא לה פעם אחת ושותק. כדאי להתעכב מעט על תיאור זה של ילד (אדם) הקורא לאמו בלילה ומיד מחריש. נשאל את הלומדים בסבב קצר מה דעתם על אמירה זו של הגמרא ומה היא מלמדת על האופי האנושי בכלל. הדיון יכול לנוע בין דיון משפטי של תלות וחזקה, לדיון רגשי עמוק על ציפייה, געגוע, היפרדות (ספרציה) ופרידה, ועל הקשר התמידי שממשיך להתקיים לעולם בין אם לילדיה. אם האווירה מתאימה לכך, ובקבוצה שוררות פתיחות ואינטימיות, אפשר לאסוף חוויות אישיות מהלומדים.

מות שרה מתואר באיפוק כמקובל בתנ"ך, והאבל של יצחק עליה מוזכר מאוחר יותר כבדרך אגב, כשהוא מכניס את רבקה לאוהל אמו: 'וַיְבִאֶהָ יִצְחָק הָאֹהֱלָה שָׂרָה אִמּוֹ וַיִּקַּח אֶת רִבְקָה וַתְּהִי לוֹ לְאִשָּׁה וַיֶּאֱהָבֶהָ וַיִּנָּחֵם יִצְחָק אַחֲרֵי אִמּוֹ' (בראשית כד, סז). אפשר להרחיב את הדיון כאן ולהוסיף את המדרש מבראשית רבה: "שכל זמן ששרה קיימת היה נר דולק מערב שבת לערב שבת וברכה מצויה בעיסה וענן קשור על האהל, ומשמתה שרה פסקו ומשבאת רבקה חזרו".

זיכרון האם בעיסה, באור המיוחד, בריחות ובטעמים מצוי גם בשירה של אורית גידלי המתארת ניסיון של בת למלא את הריק בזיכרונות חיים של האם שמתה. גם השיר וגם המדרש מספקים צורך עמוק בעוד מילות תואר ליתמותו של יצחק, ליתמות בכלל, שיוסיפו על התיאור הרזה כל כך של היעדרה של שרה מחייו. הדיון המוצע כאן נוגע לאופן הדיבור על האובדן והאבל, המשתנה בין אדם לאדם. מתוך כך אפשר להגיע – לפי שיקול דעתו ורגישותו של המנחה - לדיבור אישי יותר. אבל אפשר גם להיאחז בהיבט הצורני - באופן ההתנסחות, הרחבה מול צמצום, רב חושיות מול איפוק, ולהשאיר מרחב למחשבה ולחיבור פנימי לסיפור.

לסיכום הלימוד, כדאי לשאול מספר שאלות פתוחות, או כבסיס לדיון, או כשאלות אישיות, למחשבה:

* מה דעתכם על מערכת היחסים המורכבת בין ההורים הראשונים והילד העברי ראשון?
* מה במבט האישי שהצענו האיר לכם מחדש את הסיפורים המוכרים?
* ולהיפך: מה בסיפורים העתיקים, הגרעיניים האלה האיר לכם מחדש משהו בחיי המשפחה שלכם?